Дуда шена т1аьхьаеанчу пайтона хьалавелира. Цуьнан майраллин, хьекъалан, синан дозаллин дуьхьа х1уъа а дан мегар дара. Цунна т1аьхьабаьхкинарш г1алаг1азкхий бара. Гребенской казакийн полкан коменданта шен г1оьнча ваийтинера. Х1орш д1акхаьчча, атаманан доккхачу ков-кертахь дукха адам дара. Г1излара – г1али маьждиган имам, молла Саь1ид-Паша, Таркхойн Шовхал. Цуьнца баьхкина аьккхара нохчий, Исмайлин Дудин дукха хьеший бара царна юкъахь. Цаьрца массаьрца куьйге воьдуш салам-маршалла хаьттира Исмайлин Дудас. Хьолада волу эла Меньшиков Дег1астанахь а, Нохчийчохь а вевзаш стаг вара. Цуьнца гергарло долуш бара Шелара, Мартант1ера совдегарш. Иза шен комаьршаллиций, адамаш девзаш, тарлуш хиларций нахала ваьлла вара. Доттаг1аллин з1е латтайора ламарошца.